CELEX: C2005/069/42
Language: el
Date: 2005-03-19 00:00:00
Title: Υπόθεση T-12/05: Προσφυγή των εταιριών TV Danmark A/S και Kanal 5 Denmark Ltd. κατά της Επιτροπής των Ευρωπαϊκών Κοινοτήτων που ασκήθηκε στις 7 Ιανουαρίου 205

19.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/23
            
         Προσφυγή των εταιριών TV Danmark A/S και Kanal 5 Denmark Ltd. κατά της Επιτροπής των Ευρωπαϊκών Κοινοτήτων που ασκήθηκε στις 7 Ιανουαρίου 205
   (Υπόθεση T-12/05)
   (2005/C 69/42)
   Γλώσσα διαδικασίας: η αγγλική
   Οι εταιρίες TV Danmark A/S, με έδρα το Skovlunde, (Δανία) και Kanal 5 Denmark Ltd., με έδρα το Hounslow (Ηνωμένο Βασίλειο) εκπροσωπούμενες από τους δικηγόρους D. Vandermeersch, T. Müller-Ibold, K. Nordlander και H. Peytz, με τόπο επιδόσεων στο Λουξεμβούργο, άσκησαν στις 7 Ιανουαρίου 2005 προσφυγή ενώπιον του Πρωτοδικείου των Ευρωπαϊκών Κοινοτήτων.
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει την από 6 Οκτωβρίου 2004 απόφαση της Επιτροπής των Ευρωπαϊκών Κοινοτήτων περί κρατικών ενισχύσεων στην υπόθεση N 313/2004 – Δανία, κεφαλαιοποίηση της TV2/Danmark A/S;
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Η προσβαλλομένη απόφαση αφορά εισφορά κεφαλαίου και κεφαλαιοποίηση κρατικού δανείου εκ μέρους της Δανικής Κυβερνήσεως υπέρ της TV2/Danmark A/S, οι οποίες κρίθηκαν απαραίτητες για να αποφευχθεί η πτώχευση της TV2 εξαιτίας της επιστροφής των ποσών της παρανόμως χορηγηθείσας κρατικής ενισχύσεως που αποφάσισε η Επιτροπή με την από 19 Μαΐου 2004 (1) απόφαση περί υπεραντισταθμίσεως εκ μέρους της Κυβερνήσεως των δαπανών που σχετίζονται με υποχρεώσεις δημόσιας υπηρεσίας της TV2. Με την προσβαλλομένη απόφαση, η Επιτροπή υποστήριξε ότι κρατική ενίσχυση μπορεί να περιληφθεί στην κεφαλαιοποίηση της TV2 εκ μέρους της Κυβερνήσεως, αλλά στην περίπτωση αυτή πρέπει να είναι συμβατή με την κοινή αγορά σύμφωνα με το άρθρο 86, παράγραφος 2, EΚ.
   Οι προσφεύγουσες ισχυρίζονται ότι η Επιτροπή, εκδίδοντας την απόφαση, παρέβη τα άρθρα 86, παράγραφος 2, 87, παράγραφος 1, 88, παράγραφος 2 και 253 EΚ, το Πρωτόκολλο που προσαρτάται στη Συνθήκη ΕΚ για το σύστημα δημόσιας ραδιοτηλεόρασης στα κράτη μέλη, τον κανονισμό (EΚ) του Συμβουλίου 659/1999 της 22ας Mαρτίου 1999, για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (2), και την ανακοίνωση της Επιτροπής σχετικά με την εφαρμογή των κανόνων για τις κρατικές ενισχύσεις που αφορούν τις δημόσιες υπηρεσίες ραδιοτηλεοπτικών μεταδόσεων (3).
   Προς στήριξη της προσφυγής τους οι προσφεύγουσες ισχυρίζονται ότι η Επιτροπή παρέβη τα άρθρα 87, παράγραφος 1, 88, παράγραφος 3, και 86, παράγραφος 2, EΚ, εφόσον, αφού έκρινε ότι δεν μπορεί να γίνει επίκληση της αρχής του ιδιώτη επενδυτή, όπως τυγχάνει εφαρμογής στις μακροπρόθεσμες επενδύσεις, δεδομένης της αβεβαιότητας που περιβάλλει τη σχεδιαζόμενη ιδιωτικοποίηση της TV2, δεν απέδειξε και δεν προσδιόρισε ποσοτικώς την κρατική ενίσχυση.
   Δεύτερον, οι προσφεύγουσες ισχυρίζονται ότι η Επιτροπή παρέβη το άρθρο 86, παράγραφος 2, EΚ, το Πρωτόκολλο, και την ανακοίνωση για τις ραδιοτηλεοπτικές μεταδόσεις, στηριζόμενη σε ορισμό της υπηρεσίας γενικού οικονομικού συμφέροντος, ο οποίος είναι ευρύτατος, αορίστως διατυπωμένος και δημιουργεί στρέβλωση του ανταγωνισμού, έχει δε αντίθετες προς το άρθρο 86, παράγραφος 2, ΕΚ επιπτώσεις. Οι προσφεύγουσες προβάλλουν επίσης ότι η Επιτροπή δεν απέδειξε ότι η συμβατότητα προς την απόφαση περί επιστροφής των ενισχύσεων χωρίς τη συνακόλουθη κεφαλαιοποίηση θα παρακωλύσει την TV2 να εκτελέσει τις υποχρεώσεις της δημόσιας υπηρεσίας.
   Σύμφωνα με τις προσφεύγουσες, η Επιτροπή δεν απέδειξε περαιτέρω ότι η κεφαλαιοποίηση θα επηρεάσει σε τέτοιο βαθμό την ανάπτυξη του εμπορίου ώστε να αντίκειται στο συμφέρον της Κοινότητας.
   Tρίτον, οι προσφεύγονυσες ισχυρίζονται ότι η Επιτροπή παρέβη το άρθρο 86, παράγραφος 2, EΚ, το Πρωτόκολλο, και την ανακοίνωση για τις ραδιοτηλεοπτικές μεταδόσεις, εφόσον δεν απέδειξε τις συνδεόμενες με υποχρεώσεις δημόσιας υπηρεσίας δαπάνες της TV2 που μπορούν να χρηματοδοτηθούν από το Κράτος και υπέπεσε σε πρόδηλη πλάνη εκτιμήσεως κατά την εφαρμογή του κριτηρίου της αναλογικότητας.
   Τέταρτον, οι προσφεύγουσες ισχυρίζονται ότι η πρσβαλλομένη απόφαση παρέβη τα άρθρα 87 και 88 EΚ και προσέβαλε το δικαίωμα για ίση μεταχείριση καθόσον διαιωνίζει, αντίθετα προς την πολιτική της Επιτροπής στον τομέα της επιστροφής των κρατικών ενισχύσεων, το μη σύννομο πλεονέκτημα της παρανόμου ενισχύσεως και την συνακόλουθη στρέβλωση του ανταγωνισμού.
   Πέμπτον, οι προσφεύγουσες ισχυρίζονται ότι η Επιτροπή παρέβη το άρθρο 88, παράγραφος 2, EΚ και το άρθρο 4, παράγραφος 4, του Κανονισμού Διαδικασίας όταν αποφάσισε να μην κινήσει τη τυπική διαδικασία εξετάσεως που παρέχει στους ενδιαφερόμενους τρίτους την ευκαιρία ακροάσεως.
   Τέλος, οι προσφεύγουσες ισχυρίζονται ότι η Επιτροπή παρέβη το άρθρο 253 EΚ καθόσον δεν αιτιολόγησε προσηκόντως την προσβαλλομένη απόφαση.
   
      (1)  Απόφαση της Επιτροπής της 19ης Mαΐου 2004 στην υπόθεση C 2/2003 - Κρατική χρηματοδότηση της TV2/Denmark
   
      (2)  ΕΕ L 83, σ. 1.
   
      (3)  ΕΕ 2001 C 320, σ. 5.